สนับสนุน 2,450 องค์กรชุมชนประมงท้องถิ่น  พัฒนาอาชีพประมง สร้างรายได้
นายบัญชา สุขแก้ว รองอธิบดีกรมประมง กล่าวว่า กรมประมงได้เข้าไปส่งเสริมการมีส่วนร่วมและสนับสนุนชุมชนประมงท้องถิ่นในการจัดการ การบำรุงรักษา การอนุรักษ์ การฟื้นฟูและการใช้ประโยชน์อย่างยั่งยืนจากทรัพยากรสัตว์น้ำ เพื่อให้เกิดการฟื้นฟูทรัพยากร การพัฒนาอาชีพประมง สร้างรายได้ ช่วยสร้างคุณภาพชีวิตความเป็นอยู่พี่น้องชาวประมงให้เกิดความมั่นคง ปัจจุบันนี้มีชาวประมง เกษตรกรผู้เพาะเลี้ยงสัตว์น้ำ แปรรูปสัตว์น้ำ รวมตัวกันจัดตั้งเป็นองค์กรชุมชนประมงท้องถิ่นที่ขึ้นทะเบียนกับกรมประมงแล้วกว่า 2,450 องค์กร จำนวนสมาชิก 91,798 ราย ใน 77 จังหวัดทั่วประเทศ (ข้อมูล ณ วันที่ 31 กรกฎาคม 2564) ภายใต้การดำเนินโครงการสร้างความเข้มแข็งกลุ่มการผลิตด้านการเกษตรให้กับพี่น้องชาวประมงพื้นบ้านทั่วประเทศ ทั้งประมงทะเลชายฝั่ง ประมงทะเลนอกชายฝั่ง ประมงน้ำจืด เพาะเลี้ยงสัตว์น้ำ และการแปรรูปสัตว์น้ำตามมาตรฐานความปลอดภัยเพื่อสร้างความมั่นใจแก่ผู้บริโภคได้บริโภคสัตว์น้ำที่มีคุณภาพ โดยกรมประมงได้เชื่อมโยงตลาด มีการพัฒนาต่อยอดจัดทำระบบการซื้อขายออนไลน์ (Fisheries Shop) ตลอดจนการพัฒนากิจกรรมในการส่งเสริมการท่องเที่ยวเชิงนิเวศ (Fisherman Village Resort) ให้กับชุมชนประมงท้องถิ่นที่มีศักยภาพ ภายใต้กรอบแผนงานและแนวทางในการพัฒนาการทำประมงพื้นบ้านอย่างยั่งยืน เป็นไปตามเจตนารมณ์ ของพระราชกำหนดการประมง พ.ศ.2558 และที่แก้ไขเพิ่มเติม มาตรา 25 ที่ว่าด้วย “การส่งเสริมการมีส่วนร่วมและสนับสนุนชุมชนประมงท้องถิ่นในการจัดการ การบำรุงรักษา การอนุรักษ์ การฟื้นฟูและการใช้ประโยชน์อย่างยั่งยืนจากทรัพยากรสัตว์น้ำ” อันจะนำไปสู่ความมั่นคงในการประกอบอาชีพและความเป็นอยู่ที่ดีของพี่น้องชาวประมงพี่น้องเกษตรกรและชาวประมงที่มีการร่วมกลุ่มกัน เพื่อประโยชน์ในการให้ความช่วยเหลือทั้งเรื่องงบประมาณและความรู้ทางวิชาการเพื่อสร้างความเข้มแข็งให้กับชุมชน สามารถติดต่อขึ้นทะเบียนองค์กรชุมชนประมงท้องถิ่นได้ที่สำนักงานประมงอำเภอ และสำนักงานประมงจังหวัดทุกจังหวัดทั่วประเทศ